ตรวจค้น 3 จังหวัด 9 เป้าหมาย ทลายแก๊งเงินกู้นอกระบบ จับ 2 ผู้ต้องหา ยึดของกลางกว่า 57 ล้านบาท
พลตำรวจเอก วิระชัย ทรงเมตตา รองผู้บัญชาการตำรวจแห่งชาติ พร้อมด้วยพลตำรวจโท สุรเชษฐ์ หักพาล ผู้ช่วยผู้บัญชาการตำรวจแห่งชาติ นำกำลังชุดปฏิบัติการป้องกันปราบปรามการกระทำความผิดเกี่ยวกับหนี้นอกระบบ สำนักงานตำรวจแห่งชาติ กระจายกำลังบุกทลายแก๊งเงินกู้นอกระบบ 3 จังหวัด ได้แก่ จังหวัดเลย อุดรธานี และหนองคาย รวม 5 เครือข่าย 9 จุดตรวจค้นเพื่อดำเนินการกับเจ้าหนี้นอกระบบตาม พ.ร.บ.ห้ามเรียกดอกเบี้ยเกินอัตรา พ.ศ.2560 โดยทำการจับกุมนายอลงกร ผนามอญ และนายโชคสวัสดิ์ ลีเพ็ญ ตามหมายจับศาลจังหวัดเลยพร้อมตรวจยึดรถยนต์ 5 คัน รถจักรยานยนต์ 31 คัน มูลค่ากว่า 7 ล้านบาท นอกจากนี้ ยังตรวจยึดโฉนดที่ดิน 10 ฉบับ เนื้อที่ประมาณ 30 ไร่ ราคาประเมิน 50 ล้านบาท รวมมูลค่ากว่า 57 ล้านบาท พลตำรวจเอก วิระชัย กล่าวว่า ก่อนหน้านี้ ตำรวจปราบปรามจับกุมเจ้าหนี้นอกระบบที่เอารัดเอาเปรียบและฉ้อฉล ลูกหนี้นอกระบบโดยไม่ชอบด้วยกฎหมายมาแล้ว จำนวน 310 ราย ช่วยเหลือลูกหนี้มาแล้วมากกว่า 514 ราย รวมมูลค่าทรัพย์สิน กว่า 91 ล้านบาท และมุ่งมั่นจะช่วยเหลือลูกหนี้นอกระบบที่ถูกเอารัดเอาเปรียบ อย่างเต็มความสามารถ แต่ขอให้ลูกหนี้ที่ถูกเอารัดเอาเปรียบในรูปแบบต่างๆ เช่น ถูกเรียกดอกเบี้ยเกินกว่าที่กฎหมายกำหนด / มีการทำสัญญาเงินกู้เกินกว่าที่กู้จริง / ถูกเป็นทาส หาเงินมาชำระหนี้โดยไม่รู้จักจบสิ้น / ถูกประจานติดตามทวงหนี้ / ถูกข่มขู่หรือทำร้ายร่างกายในการทวงหนี้ / หรือถูกเจ้าหนี้ใช้กลฉ้อฉลยึดทรัพย์ หรือเอาทรัพย์ไปโดยไม่ชอบด้วยกฎหมาย ไปแจ้งความร้องทุกข์ได้ที่สถานีตำรวจ หรือโทรสายด่วน 1599 เพื่อขอความช่วยเหลือได้ตลอด 24 ชั่วโมง